ཕྱི་ལོ་༡༩༦༠ལོའི་ཟླ་༢ཚེས་༣ཉིན་གནས་མཆོག་རྡོ་རྗེ་གདན་ལ་བཙན་བྱོལ་དུ་ཕེབས་པའི་བོད་ས་སྟོད་སྨད་ཀྱི་བླ་ཆེན་མི་ཆེན་རྣམས་དང་།སྐབས་དེའི་གཞུང་ཞབས་མི་སྣ།ཆུ་བཞི་སྒང་དྲུག་གི་དབུ་འཛིན་ཁག་བཅས་ནས་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གི་དབུ་ཁྲིད་འོག་ཆོལ་གསུམ་བོད་མི་ཡོངས་རྫོགས་དམ་ཚིག་རྡོག་རྩ་གཅིག་སྒྲིལ་བྱ་རྒྱུའི་མནའ་གན་མཐུ་མོ་ཆེ་ཕུལ་བའི་ནང་།འདས་པའི་དུས་རབས་བར་སྐབས་ཤིག་ནས་བོད་མི་རིགས་ཀྱི་ནུས་ཤུགས་གཅིག་སྒྲིལ་མ་ཐུབ་པའི་ཉེར་ལེན་གྱིས་ད་ཆ་གནས་ཚུལ་འདི་འདྲར་གྱུར་པ་ངོས་འཛིན་དང་ཉམས་མྱོང་དུ་འཁུར་ཏེ།ད་ཕྱིན་བོད་མི་ནང་ཁུལ་ལུང་ཚན་དང་།ཆོས་ལུགས་ཀྱི་འཐེན་འཁྱེར།སྒེར་འཁོན་ཞེ་འཛིན་གྱི་རིགས་ཐམས་ཅད་སྤངས་ནས་བོད་རིགས་ཡོངས་རྫོགས་བློ་སེམས་གཅིག་སྒྲིལ་དང་མཐུན་སྒྲིལ་རྡོག་རྩ་གཅིག་སྒྲིལ་ལྕགས་ཀྱི་གོང་བུ་ལྟར་གནས་རྒྱུ་དང་།སྤྱི་ནོར་༧གོང་ས་༧སྐྱབས་མགོན་ཆེན་པོའི་དབུ་ཁྲིད་ཉག་གཅིག་གི་འོག་བོད་སྤྱིའི་བདེན་དོན་འགྲུབ་ཐབས་སུ་རང་རང་འགན་བབས་ཞུ་བྱ་ཅི་མཆིས་རང་ནུས་ཅི་ཐུབ་ཞུ་རྒྱུ་དང་བཅས་པས་དགའ་སྤྲོ་ཆེན་པོས་མོས་མཐུན་ཐག་གཅོད་གཙང་མ་བྱས་པའི་མནའ་གན་ཆེན་མོ་ཞེས་པ་ཕུལ་བའི་རྗེས་༧གོང་ས་༧སྐྱབས་མགོན་ཆེན་པོ་མཆོག་དང་ལྷན་དུ་ཕེབས་པའི་དགའ་ལྡན་ཕོ་བྲང་གཞུང་གི་རྒྱུན་མུ་མཐུད་གནས་པའི་ཐོག་གཞུང་གི་ངོ་བོ་དང་རྣམ་པར་དུས་བསྟུན་འགྱུར་བ་ཆེན་པོ་ཕྱིན་ཏེ།ཆོལ་ཁ་གསུམ་གྱི་ངོ་བོ་ལྡན་པའི་བོད་མི་ཡོངས་ཀྱི་གཅིག་གྱུར་གྱི་སྒྲིག་འཛུགས་ཤིག་ཏུ་གྱུར་ཡོད།